Motshekga: ‘Daar is te veel akademiese skole’Minister Angie Motshekga. Foto: ANA Angie Motshekga, minister van basiese onderwys, het gesê daar moet ŉ verskuiwing plaasvind van ŉ akademies na ŉ meer tegnies beroepsgerigte kurrikulum. “Daar is te veel akademiese skole in ons land. Ons het steeds ŉ koloniale onderriglandskap – almal wil universiteit toe gaan. Dit beteken nie as jy na ŉ beroepsgerigte kollege toe gaan, is jou loopbaan beperk nie. Jy kan enigiets wees as jy jou hande gebruik,” het Motshekga in Maboloka, noord van Brits, gesê. Sy het laat hoor dat sy, wanneer haar termyn oor 18 maande tot ŉ einde kom, aan die volgende minister van basiese onderwys ŉ aanbeveling sal maak om beroepsgerigte onderwys as prioriteit in skole in te stel. Motshekga het Woensdag drie skole in Noordwes besoek as deel van die departement se oorsigtelike besoeke vir skoolgereedheid. Sy het gesê om die nodige handelsvaardighede te bekom moet beroepsgerigte onderwys deel wees van die onderrigstelsel. Sy het die Machadam-plaasskool in Mooinooi gelukgewens met ŉ 100%-matriekslaagsyfer vir die tweede agtereenvolgende jaar. Mmadikete Lion Secondary School in Maboloka is ook geloof vir hul goeie uitslae wat hulle in moeilike omstandighede behaal het. Die skool het ŉ 82,47%-matriekslaagsyfer in 2017 behaal – 97 kandidate het geskryf en 80 het matriek deurgekom. Dié skool is in ŉ beboste gebied gebou, die paaie wat na die skool lei, is nie maklik begaanbaar nie en die skoolgebou is ook baie oud. “Ons is hier om julle uitslae te waardeer, julle is hardwerkend. Ons sal kyk hoe ons die skool kan help,” het sy gesê. Die beheerliggaam van die skool het gekla en die minister gevra om vir hulle ŉ nuwe skool te bou en mobiele klaskamers te verskaf. Hulle het ook gekla oor voortdurende inbrake en het voltydse veiligheidswagte aangevra. Die departement van onderwys in Noordwes het gesê begrotingsbeperkings verhoed hulle om sekuriteit aan skole te verskaf.